# אילו חכם זה היה חי בימינו...

ארבעת הסיפורים לעיון:

## זוכרי השבת

הרב יוסף גנסיא, רב העיר קונסטנטין שבאלג’יריה, היה מודאג מאוד. לאחרונה שם לב שמספר המתפללים בשבת בבוקר בבית הכנסת הולך ופוחת, והדבר הדיר שינה מעיניו. כשניסה הרב לברר את סיבת היעדרותם של אנשים שהיו בין המתפללים הקבועים, גילה שכמה וכמה מבני הקהילה החלו לעבוד במשרדי הממשל הצרפתי, דבר שהכריח אותם לעבוד גם בשבת.  
הכריז הרב גנסיא על כינוס חירום של כל בני הקהילה. איש לא העז להיעדר, ובית הכנסת היה מלא מפה לפה. הכול ציפו לתוכחתו של הרב גנסיא וחששו מביקורת חריפה על חילול שבת. מה רבה הייתה הפתעתם כאשר פנה אל בני הקהילה העובדים בשבת ואמר: “גם מי שהולך לעבודה בשבת אינו פטור מתפילה וקריאת התורה! החל בשבת הקרובה נקיים מניין מוקדם המיועד ליוצאים לעבודה, ואף אני אצטרף למניין זה.”

## לכל שבת – יש מוצאי שבת

ביום שישי, בשעה שבה בדרך כלל עסק אביו בהתארגנות לשבת, ראה הילד אליהו הכהן שאביו אורז תיק ובו בגדים ואוכל, ויוצא מבית המשפחה באיזמיר שבטורקיה.

“לאן אתה הולך?” שאל אליהו את אביו, הרב אברהם שלמה הכהן.

“לבית הכלא,” ענה אביו.

נחרד אליהו: “אבא! עשית דבר רע? מדוע אוסרים אותך?”

הרגיע האב את בנו: “לא עשיתי דבר. אך אני הולך לכלא לשבת, כדי להחליף יהודי שנידון למאסר על לא עוול בכפו. אם אשהה בבית האסורים בשבת, יוכל הוא ללכת לביתו עד מוצאי שבת.”

הילד אליהו תמה: “ומה יעזור לו לצאת מן הכלא רק לשבת?”

והאב השיב: “גם מנוחה לזמן קצר היא חשובה. השבת בביתו תפיג במעט את צערו.”

שוב שאל הילד, שדאג לאביו: “כיצד תצליח לעבור את השבת בבית האסורים?”

“אהיה שם רק לזמן קצר, והידיעה שעם צאת השבת אחזור הביתה מקִלָה עליי את המאסר.” הוסיף רבי אברהם שלמה ואמר לבנו הקטן: “כשאדם יודע שהכול זמני – קל לו יותר לפעול ולחיות.”

## לא להגזים באבל

תשעה באב הגיע, וכמו בכל שנה, בבית הכנסת של הרב יוסף משאש בחיפה נהגו המתפללים במנהגי אבלות: החשיכו את האורות, התיישבו על הרצפה, אחזו בספר הקינות והתכוננו לאמירת הקינות אל תוך הלילה, כפי שנהגו במרוקו במשך דורות.

ואולם באותה השנה התרחשו הדברים אחרת.

זמן קצר לאחר שהחזן החל לקונן על חורבן בית המקדש, ובעוד כמה מן המתפללים ממררים בבכי חרישי קם הרב יוסף משאש וקבע: “עד כאן קינות. אנחנו באתחלתא דגאולה.”.

## מצות לכולם

לקראת חג הפסח היה רבי כלפון הכהן מתוח, ועצבות ניכרה על פניו. כל חייו הקפיד לאכול בפסח רק מצה שמורה שנשמרה מפני רטיבות כבר מרגע קצירת החיטה, ונאפתה בפיקוחו כדי שהבצק לא יחמיץ. ממון רב הוציא על כך הרב כלפון במשך השנים, אך תמיד עלה בידו לאכול מצה שמורה שנאפתה בשמחה ובשירת פסוקי ההלל.

אך בשנה זו, שבה הונהג באי ג’רבה קיצוב חריף של מזון בגלל מלחמת העולם השנייה, היה הקמח יקר המציאות, ולא היה אפשר להשיג קמח למצה שמורה. דאגתו של רבי כלפון ניכרה על פניו, עד שלבסוף פנה אליו סוחר תבואה שהבטיח כי ישיג לו את הקמח הייחודי והיקר.

הסוחר ציפה שהרב כלפון יעוט על המציאה, אך הרב כלפון שאל: “האם תוכל להשיג קמח כזה לכל אחד מבני הקהילה שירצה בכך?” כאשר הסוחר השיב שהדבר בלתי אפשרי, אמר לו רבי כלפון: “אם אי אפשר לדאוג לכל מי שרוצה לאכול מצה שמורה, אף אני אוכל השנה מצה רגילה.”